Matovič, Igor, poslanec NR SR (2018-05-17):
Kolegovia, kolegyne, najradšej by som bol, aby teraz tu sedeli hlavne nieže opoziční poslanci a poslankyne, ale vládni, lebo toto hlasovanie o našom návrhu bude v prvom rade o vás, o vašom svedomí, o vašej dôstojnosti, by som povedal. A chcem na úvod povedať, že vôbec si nemyslím, že všetci ste rovnakí, že všetci ste obyčajný korupčný a skorumpovaný odpad a že ste do politiky išli preto, lebo chcete si urobiť biznis. Niektorí ste tu iba preto, lebo ste sa nedokázali inak uživiť a manželka vás možno pochváliť za tých 3-tisíc eur, čo vám mesačne cinkne na účet. A jednoducho beriete to ako spôsob jako trošku vašej rodine pomôcť. Na druhej strane tým, že máte takto nízke nároky na samých seba, na morálku v politike, na svojich kolegov, tak kryjete zlo, ktoré nám tu vládne. Áno, kryjete ľudí, ktorí si z politiky urobili iba čisto biznis. Kryjete ľudí, ktorí svojou neschopnosťou Slovensko vedú do ďalšej krízy, ktorí svojou neschopnosťou nie sú schopní priniesť žiaden nejaký rozvojový impulz, ktorí svojou neschopnosťou vyháňajú mladých ľudí zo Slovenska, ktorí svojou neschopnosťou odhaľovať a pomenovávať zlodejiny nútia chudobné rodiny, aby sa rozpadali, ktorí vyháňajú svojou neschopnosťou desiatky tisíc žien, aby opustili, matiek, aby opustili svoje rodiny a išli utierať zadky rakúskym dôchodcom. A vy, tí, ktorí kryjete to zlo, tak veľakrát svojou neschopnosťou poukázať na zlo, buchnúť päsťou na stôl a povedať, že kradnúť sa nemá, spôsobujete to, že možno tisícky rodín alebo matiek podstupujú interrupcie a zabíjajú deti, a potom sme tu vystavení zákonom, ktoré tu predkladajú Kotlebovci o interrupciách, ktoré áno, aj vy, kresťania a konzervatívci vo vládnych stranách spôsobujete, lebo kryjete zlodejiny, ktoré tu vaši predstavitelia robia. Pozrime sa len na takú stranu SNS. Jej predseda hovorí o tom, že schopná strana tu musí mať tisícky členov, lebo jedine vtedy dokážete vyprodukovať kvalitu a odbornosť. Nebol schopný nájsť jediného ministra z vlastných radov. Všetko musel loviť niekde inde. A pri ministerke pôdohospodárstva tak bol zúfalý, dostal rezort, bojoval za poľnohospodárstvo, a nebol schopný nájsť jediného človeka ani vo vlastných radoch, ani vedľa, tak mu Fico povedal, však dohodím ti našu Matečnú z pozemkového fondu. Jeden, druhý, tretí. Matečná, farmári. V pohode toleruje, že tam bijú farmárov, ktorí si zasejú, a následne nejaký druhý vagabund im príde zobrať úrodu. Kšefty Druckerovi a podobnej bande? Desiatky tisíc metrov, stovky tisíc metrov štvorcových z našeho spoločného. Budúce stavebné pozemky, o ktorých vie napríklad, že sú už zaradené v budúcej, v zastavanom území obce. Ona ich predáva v pohode za 85 centov, 89 centov, 59 centov. To, že hneď pán politik spraví z toho biznis a predá za 37 eur, to jej vôbec nevadí. Toto je tá kvalita a odbornosť v SNS. Naposledy? Rybníček pre Beljajeva. Áno, však pánovi zbohatlíkovi, treba mu niečo dohodiť, 330-tisíc dáme iba tak na rybníček pri súkromnej vile, pri súkromnej haciende. To, že reálne ten rybník bude stáť 78-tisíc, to ju už nezaujíma. Jej Beljajev predloží 600-tisíc, preplatí mu 330, mínus 78, 250-tisíc, zbohatlík má na čln a na svoju ďalšiu haciendu, ktorú si tam postaví. Však, chudák, asi mu treba prispieť z našich spoločných peňazí. To je odbornosť SNS. Lubyová? Áno, možno aj ja som bol chvíľku, dva – tri dni, kým neotvorila prvýkrát ústa, som si myslel, ty, vole, konečne tam bude nejaký schopný človek. Zrazu ženská neschopnejšia jak ten Plavčan trápny. Predtým? Plavčan 600 miliónov eur. A čo toho predsedu SNS trápilo? Jeho netrápilo, že tu niekto ide ukradnúť študentom a vedcom 600 miliónov. Jeho trápilo, však si pozrite jeho tlačovku, jeho prvé vystúpenie, kto to, do prdele, prezradil. Predseda národnej strany, Slovenskej národnej strany. Hrdo, odborne, slušne nám nasľuboval. Hrdo, odborne, slušne rozkrádať 600 mil. určených pre vedu a školstvo. A keď mi na to dôjdu, nie že zaďakujem tomu, kto ma na to upozorní, nieže si ho pozvem a toho Plavčana nakopem do zadku, ale ešte sa verejne sťažujem, že jako je to možné, že sa to dostalo do médií. A potom ako trápny chlapec na pieskovisku posielam ostatným SMS-ku, že vypovedám koaličnú zmluvu, lebo mu došli na to, že kradne v obchode. Gajdoš? To čo je za ministra vnútra či obrany? Ak by mi naozaj záležalo konečne, že po 20 rokoch zmodernizujeme armádu, tak si prizvem k tomu odborníkov. A on zo seba robí šaša. Šaša, ktorému Danko prikazuje so Slaviou Capital, že ktoré firmy nám tu budú akože robiť výskum, vývoj a montáž obrnených transportérov. Čo my budeme vyskumávať a vyvíjať za pár mesiacov niekde v Hornej Dolnej na transportéroch, ktoré sú dávno vyvinuté? No, figu borovú tam budeme vyvíjať. Len ste si našli zámienku a všetci mu to tu tolerujete, aj tí z vás, ktorí nekradnete priamo, tí z vás, ktorí ste súčasťou ale tejto mašinérie, no tolerujete podvod. Podvod v prvom rade na tých vojakoch, ktorí dvadsať rokov čakajú, konečne, že budú mať niečo nové v tej armáde. Čo spraví Danko s tou 1,2 miliardou, ktorú ste mu zverili a zakrývate si predtým oči? No, rozkradne ju. Takisto jako rozkradol s tatkom ten Lesostav Revúca. Ten človek sa nezmenil, to je Slotov odchovanec, jeho podržtaška. S tatíčkom, iba preto, že boli Slotovi kamaráti, dostali zadarmo pomaly, dostali Lesostav Revúca. Čo urobili za dva roky? Rozkradli 60 miliónov korún, všetok majetok rozpredali, prachy sa samozrejme stratili a 200 ľudí dodnes, dvadsať rokov čaká na výplaty. A toto tu máme, takúto obludu akože predsedu Národnej rady. A vy si pred tým zakrývate oči, lebo koalícia. O čo vám v skutočnosti potom v tej politike ide? Lebo keď je náš zlodej, tak je dobrý? Pán Hrnko, to vám nevadí, že takéhoto vagabunda máte za predsedu strany a že ho tu kryjete ako predsedu Národnej rady? Človeka, ktorý ukradol 60 miliónov korún, nezaplatil štátu kúpnu cenu, nezaplatil štátu kúpnu cenu, nezaplatil peniaze Sociálnej poisťovni za odvody, nezaplatil zdravotným poisťovniam a dodnes 200 ľuďom z Lesostavu Revúca nezaplatil mzdy. Tomuto človeku, DNA zlodejovi, vy dáte do vienka, aby on rozhodoval o tom, že ako sa spravodlivo naloží s 1,2 miliardy eur? Na naše obrnené transportéry? Však, to jak keby, že stretnete prvého vagabunda a zlodeja na ulici a poviete mu: choď mi strážiť dom! Toto vy ste spravili so Slotom. Čo sa stalo za tie tri mesiace? Myslím, že v pondelok budú tri mesiace od smrti Jána a Martiny. Nechcem tancovať na hrobe týchto dvoch ľudí, ale to naozaj bol krutý míľnik pre slovenskú spoločnosť. Áno, naozaj sme spoločne dosiahli veľmi dôležitý míľnik. Míľnik je zlomový bod. Bol to bod, kedy sa sociálna demokracia v tomto parlamente mala zobudiť a zistiť, že: sme my sociálna demokracia alebo sme tu banda zlodejov? A mali ste vy, tí čestní z vás, ktorí tam určite ste v tom SMER-e, si povedať, že: hops, nás tu ten Kaliňák s Ficom zaviedli niekam, kde sme nechceli byť, my sme boli ticho a neuvedomovali sme si, že vlastne my sa tým stávame spoluvinníkmi toho celého, čo sa tu stalo. Zjednodušme si kauzu smrti Jána a Martiny! Zjednodušená kauza týchto dvoch ľudí je o tom, že Ján písal o zlodejinách SMER-u a zato ho niekto aj s jeho snúbenicou, ktorí mali mať o dva mesiace svadbu, popravil. To je celé. Ak by sa takéto niečo niekde stalo, tak ak by medzi vami boli čestní ľudia, tak sa postavia a povedia, jednoducho tomuto ja nebudem asistovať. Nastal nový bod, áno, nastal míľnik pre nás všetkých, aj pre nás v SMER-e a chceme oddeliť zrno od pliev. Áno, Kaliňák, tvoje vagabundiny, tvoje zlodejiny, to, že si vydal políciu a NAKU nitrianskej mafii, spôsobilo to, že sa takéto zlodejiny, rozkrádačky nevyšetrovali. Jano Kuciak o tom musel písať, lebo ak by sa nekradlo, nemal by o čom písať, bol by nezamestnaný. Tak Kaliňák, z hrušky dole! Čo ste vyrobili? Kto z vás bol schopný povedať, že ten človek tam nemá čo robiť? Mali ste tú možnosť, vtedy, ale aj dnes ju budete mať. Možno teda dobre, dnes sa asi hlasovať nebude, zajtra, zajtra sa nehlasuje, v utorok ju budete mať. Stále môžte povedať, že keď raz som sociálny demokrat, predsa sociálny demokrat neznamená, že „krat“ v noci a cez den, že to je ten, čo iba kradne. Nie, to je demo-krat, nie krat. (Reakcia z pléna.) Ako? Kradne Matovič? Môžme sa porozprávať niekedy aj o tvojich zlodejinkách, v pohode, hocikedy. Hoocikedy si ťa rozoberem, tak ako Druckera, sprava, zľava a si na franforce, kedy chceš. Celá táto vláda vznikla na podvode, to si treba tiež uvedomiť. A myslím si, že každý demo-krat by sa nemal báť volieb. Lebo voľby sú zrkadlo, to sa postaví pred svojich voličov a keď si o sebe myslí, že je Panenka Mária, tak tí voliči mu povedia, či si myslí, že je Panenka Mária, či naďalej mu dôverujú alebo nie. A iba ten človek, ktorý nemá čisté svedomie, sa môže báť predčasných volieb. Ak hovoríte, že naďalej ľudia vám dôverujú, ak hovoríte, že prieskumy, ktoré hovoria, že vám dramaticky nedôverujú, že sú vymyslené, klamlivé a podobne, tak nemáte dôvod nesúhlasiť s predčasnými voľbami. Len vy sa bojíte svojich vlastných voličov. Vy sa bojíte, že keď tých voličov pozvete cez predčasné voľby k urnám, že zrazu vám povedia, čo si o vás v skutočnosti myslia. Áno, mnohí z vás, tí možno lepšie informovaní, dnes viete a po rozhodnutí prezidenta duplom, že váš čas alebo čas SMER-u sa dramaticky kráti. Áno, po budúcich voľbách nebudete vládnuť a tí mocní medzi vami, ktorí si urobili zo Slovenska léno, ktorí majú jediný cieľ v politike, a to okrádať svojich vlastných voličov, chcú len predlžovať čas (zaznievanie gongu) na to, aby skartovali dokumenty, na to, aby si nanominovali svojho policajného prezidenta, aby si nanominovali svojich ústavných sudcov a aby si zabezpečili beztrestnosť. (Prerušenie vystúpenia predsedajúcim.)